Jesaya 34 | Beibele Inthaneteng | Phetolelo ya Lefase le Lefsa
34 Batamelang lena ditšhaba, gore le kweng;+ lena ditšhaba,+ hlwayang tsebe. Anke lefase le tšeo di tletšego go lona di theetše+ le naga+ e enywago le tšohle tšeo di lego go yona.+
2 Ka gobane Jehofa o galefetše ditšhaba+ ka moka, e bile o befeletše le madira a tšona ka moka.+ O tla di fediša; o tla di iša tlhabong.+
3 Babolawa ba tšona ba tla lahlelwa ntle; monkgo wa ditoto tša tšona o tla hlatloga;+ dithaba di tla kolobišwa ke madi a tšona.+
4 Madira a legodimo ka moka a tlo bola.+ Magodimo a tlo menwa+ go etša lengwalo la go phuthwa; madira a ona ka moka a tla pona a hlohlorega, go etša ge matlakala a omilego a hlohlorega morareng le go etša lego le le ponnego le ewa mogong.+
5 “Tšhoša+ ya ka e tla tlala madi magodimong. E tla theogela+ godimo ga Edomo, godimo ga batho bao ba fedišitšwego+ ke nna go ya ka toka.
6 Nna Jehofa ke na le tšhoša; e tla tlala madi;+ e tla kgamathela ka makhura, ka madi a dikgapana le a diphooko, ka makhura+ a dipshio tša dikgapa. Ka gobane Jehofa o na le sehlabelo seo a tlago go se dira kua Botsera, le polao e kgolo nageng ya Edomo.+
7 Dipoo+ tša naga* di tla theoga le tšona gomme dipowana di tla theoga le dipoo tše matla;+ naga ya tšona e tla kolobišwa ka madi gomme lerole la tšona le tla tshotshoma makhura.”+
8 Jehofa o na le letšatši la tefetšo,+ ngwaga wa go lefeletša go senyetšwa ga Tsione.+
9 Mafula a yona* a tla fetošwa moti, gomme lerole la yona la fetoga sebabole; naga ya yona e tla ba bjalo ka moti wo o fsago.+
10 E ka se ke ya tingwa bošego le mosegare; muši wa yona o tla dula o kuelela go ya go ile.+ E tla omelela go tloga molokong o mongwe go ya go o mongwe;+ ga go yo a tlogo go feta go yona go ya go ile.+
11 E tla dulwa ke mogole le noko, maribiši le magokobu le ona a tla dula go yona;+ o tla otlolla lenti+ la go ela la lefeela gotee le maswika a tshenyego go e putla.
12 Ga go bao ba tlago go ba dikgoši gare ga bakgomana ba yona gomme dikgošana tša yona di ka se sa ba gona.+
13 Meetlwa e tlo mela dintlong tša yona tša dibo, bogopa le ditshehlo tša mela mafelong a šireleditšwego;+ e tla ba bodulo bja diphukubje+ le bja dimpšhe.+
14 Dibata tša leganateng di tla gahlana le diphoofolo tše gololago gomme motemona wa sebopego sa pudi+ o tla bitša mogwera wa gagwe. Ee, leubauba* le tla iketla moo la ikhweletša lefelo la boikhutšo.+
15 Noga e fofelago e itiretše sehlaga moo gomme e beela mae, e bile e tla a phaphaša ya kgoboketša dinogana ka tlase ga moriti wa yona. Ee, digotšane+ di tla kgobokana moo, se sengwe le se sengwe le molekane wa sona.
16 Itsomeleng pukung+ ya Jehofa gomme le bale ka go hlaboša. Ga go le setee seo se sego gona;+ se sengwe le se sengwe se na le molekane wa sona, ka gobane molomo wa Jehofa ke wona o neilego taelo,+ moya wa gagwe ke wona wo o di kgobokantšego.+
17 Ke Yena yo a di abetšego naga gomme seatla sa gagwe se di aroletše lefelo ka lenti la go ela.+ Di tla dula go yona go ya go ile; di tla dula moo go iša melokong le melokong.
^ E šupa go Botsera, motsemošate wa Edomo.
^ Ye ke nonyana yeo e swanago le leribiši.